1958ءمنز آیہ کٲمل صٲب کلچرل اکاڈمی منز کٲشرِ زبٲنۍ ہٕندۍ کنونیئر مقرر کرنہٕ ،پتہٕ بنے یہ ایڈیٹر۔1979ءمنز سپٕدۍ اَمی عہدٕ پٮ۪ٹھٕ سُبکدوش ۔اَتھ سٲرۍسٕے وقتس دوران روٗدۍ سون ادب تہٕ شیرازٕ ترتیب دِوان۔ دۅنوٕے رسالہ ٕ وٲتۍ تھٔدِس معیار س تام۔ تیز بین تہٕ باریک بین ایڈیٹر سٕندۍ حٔثۍیتہٕ کرِ تِمو کینہہ رٕژٕ ریوایٔژ قٲیم۔ مثالے زیادٕ کھۅتہٕ زیادٕ لیکھن وٲلۍ نثر نٔویسی کُن پھرٕنۍ۔ تنقیدس تہٕ تحقیقس کُن ذمہ دارانہٕ پٲٹھۍ ظۅن دِیُن۔ غٲر معیٲری چیز شایع نہ کرٕنۍ۔اَکھ اہم کتھ چھے یہ تہ زِتِم ٲسۍ نہٕ کٲنسہ تہ نو آموز سُند مضمون یا نظٕم بیترِ ہتنہٕ مِتہٕ ژھۅٹس منز دٲرِتھ دِوان۔ لِکھٲرِس ٲسۍ ناد دِتھ اَنان، رٕتۍ رٕتۍ مشورٕ دِوان ، تمِٔس سٍتۍ کتَھ باتھ کران،تمِٔس حوصلہٕ دِوان ،اَدٕ ژورِژورِ پھرِ کیازِ پییہ ہے نہٕ اَکُے چیز شیرُن۔تَھپھ ٲسۍ نہٕ تُلان یوتام نہٕ سُہ چیز ٹارِکھسُن لایق بنہ ہا۔ یِتھٕ پٲٹھۍ اوس لیکھن وول مٮ۪حنت کران، مطالعہٕ کران تہٕ لیکھنہٕ وِزِ احتیاط ورتاوان۔ نوم حرف لیکھن وٲلِس سٍتۍ چھُ کٲمل صٲبن واریاہہ پھِرِ یتُھے سلوٗک کورمُت۔ تُہنزِ ایڈیٹری ہٕندِس زمانس منز آیہ شیرازٕکۍکینہہ خصوٗصی نمبر شایع کرنہٕ، یِم از تام تہ پوٗرٕ ادبی دستاویز چھِ ما ننہٕ یوان۔ یِمو سٍتۍ و وتھ بوزوے تہٕ ذمہٕ دارانہٕ تنقیدس تہٕ تحقیقس دَس۔ مثالے نظم نمبر ،افسانہٕ نمبر ، ڈراما نمبر، لولہٕ مثنوی نمبر، جنگ نامہٕ نمبر، سون ادبُک زبان تہٕ ادب نمبر، کٔشیرنمبر۔تِمو چھِ یِمن نمبرن ہٕندٮ۪ن سرنامن منز واریاہ اہم تنقیدی تہٕ تحقیقی نۅکتہٕ ویژھنٲوۍمٕتۍ ، یِتھٕ پٲٹھۍ کٲمل صٲبٕنۍ افسانہٕ نویسی ٲسۍ تن یا تحقیق کٲری تہٕ تنقید نگٲری ، پرٮ۪تھ معاملس منزچھُ تِمن پنُن خاص انداز تہٕ لہجہ۔ 1979ءمنز ییلہ تِم کلچرل اکاڈمی ہٕندِ ملازمتہٕ نِشہ شبکدوش گٔیہ، تمام ادیبن تہٕ شٲعرن سوٗزُکھ یہ خط ،یُس از تہ ادبی کامٮ۪ن منز خلوٗص ورتاوٕنُک تہٕ انکسٲری ہٲوِتھ کٲمل صٲبنہ بجرُک عکاس چھُ: